L'Eliana reivindicarà durant maig, juny i juliol la igualtat amb la celebració de l'orgull LGTBI+
11 de maig de 2018

La Regidoria d'Igualtat juntament amb l'associació Marietes de l'Eliana organitzen una programació que reclamarà la visibilitat del col•lectiu

Un any més l'Eliana s'implica en el compromís per la defensa de la llibertat i visibilitat del col·lectiu LGTBI+ que seguirà lluitant perquè els seus drets siguen respectats per tota la ciutadania en igualtat de condicions, de forma solidària i oberta a la diversitat.

Per tot açò la Regidoria d'Igualtat que encapçala Isabel Montaner, al costat de diferents col·lectius i associacions del municipi participaran en tot tipus d'actes que començaran el 14 de maig amb la presentació de l'associació LGTBI+ Mirall Camp de Túria i la commemoració del Dia Internacional Contra l'Homofòbia, Transfòbia i Bifòbia el 17 de maig.

Juny serà el plat fort de l'Orgull 2018 a l'Eliana amb la celebració, junt amb altres municipis del Camp de Túria, de la festa comarcal de l'Orgull, a més de la realització de conferències i projecció de pel·lícules de temàtica LGTBI+. Però no serà fins al 15 de juny en la plaça del País Valencià on s'inaugurarà oficialment l'Orgull 2018 amb l'hissat de la bandera LGTB a més de la interpretació de l'obra “Jo mateix” a càrrec de la companyia de ball Aloha Danse Company.

Durant els següents dies es faran nombroses activitats com la projecció del curt “Persones”, l'exposició fotogràfica “Fotografies amb Orgull” o conta contes per als més xicotets en el Parc de la Pinada, organitzades pel consistori i l'associació Marietes de l'Eliana. Marietes treballa des de 2016 per la defensa dels drets de lesbianes, gais, transsexuals i bisexuals en la qual també participen altres associacions i organitzacions del municipi i la comarca.

Els actes es tancaran el 28 de juny en la plaça del País Valencià amb motiu de la celebració del Dia Internacional de l'Orgull LGTBI+, en el qual es llegirà un manifest i actuarà el Cor de l'Eliana. Per a l'edil d'Igualtat, Isabel Montaner, “la celebració d'aquests actes suposen fer visible allò que durant molts anys ha sigut invisible, així com la lluita per a que en la societat en la qual vivim i creixen els nostres fills siga més lliure i diversa”. Per açò durant el mes de juliol s'ha programat un taller orientat a la joventut amb la teatralització de contes per la igualtat.